Et led i planen for at redde Aalborg DH fra konkurs var en lønnedgang på 50 procent for spillerne resten af sæsonen. Men onsdag aften kunne spillertruppen ikke give et klart svar på, om de kan acceptere den løsning. - Vi vil have nogle dage til at tænke over det. Og så vil vi have at vide, hvor langt der er til alle de andre ting går op i en højere enhed, siger ADH-spiller Sabine Pedersen, efter at spillerne onsdag havde holdt møde med spillerforeningen. Det møde gav altså hverken nyt håb om overlevelse eller slog flere søm i ADH-kisten. - Nogle af spillerne er afklarede omkring situationen, mens andre er meget splittede. Vi har rådgivet så godt, vi kan, og nu skal spillerne have tid til at tæke over det. Vi håber selvfølgelig, at de kommer frem til en løsnig, så der fremover kan spilles elitehåndbold i Aalborg, siger direktør i Håndboldspillerforeningen, Michael Sahl Hansen. Aalborg DH skal finde 2,6 millioner kroner inden fredag, hvis man skal undgå konkurs. Accepterer spillerne en lønnedgang, vil det udgøre omkring 800.000 kroner.

Referat:
Aalborg DH-spillerne har brug for tid til at tænke over, om de vil acceptere en lønnedgang.